Subject: Päring: küttesüsteemi eksperthinnangu ulatus ja pädevus – Sitsi 5a rekonstrueerimisprojekt
From: "Sitsi 5a" <[email-masked]>
To: Päästeamet <[email-masked]>
Date: Wed, 25 Mar 2026 10:51:10 +0200

TÄHELEPANU! Tegemist on väljastpoolt asutust saabunud kirjaga. Tundmatu 
saatja korral palume linke ja faile mitte avada!

Lugupeetud Päästeamet

Pöördume Teie poole seoses Tallinnas, aadressil Sitsi 5a asuva korteriühistu 
hoone rekonstrueerimisprojektiga.

Planeeritavad tööd:
- olemasolev kahekorruseline korterelamu laiendatakse kolmekorruseliseks 
(katusekorruse väljaehitus, kuhu lisandub 1 uus korter)
- uue korteri kütteallikaks on planeeritud gaasiküte
- olemasolevatest 8 korterist kasutab ahjukütet 2 korterit, ülejäänud 
korterid on gaasiküttel
- olemasolevaid ahjusid ei muudeta ega lisata

Olemasolevad kütteseadmed ja lõõrid on hiljuti kontrollitud ning nende kohta 
on kehtivad korstnapühkija aktid.

Projekteerija on soovitanud koostada küttesüsteemide ja korstnate auditi. 
Enne vastava töö tellimist soovime täpsustada Päästeameti ootused, et 
vältida nii ebapiisava kui ka ebaproportsionaalselt mahuka auditi tellimist.

Palume Teie selgitust järgmistes küsimustes:
1. Kas kirjeldatud olukorras (olemasolevaid kütteseadmeid ei muudeta, olemas 
on kehtivad korstnapühkija aktid) on vajalik täiemahuline lõõride 
kaardistamine kõikide korterite ulatuses, või piisab sihitud 
eksperthinnangust, mis keskendub kasutusel olevatele ahjudele ja nendega 
seotud lõõridele?
2. Milline on eksperthinnangu minimaalne sisu?
3. Kas olemasolevaid korstnapühkija akte võib käsitleda piisava alusinfona 
kütteseadmete tehnilise seisukorra kohta, või eeldatakse täiendavat 
kontrolli (nt suitsuga kaardistamine)?
4. Kes on pädev koostama sellist eksperthinnangut?
5. Kas eksperthinnang peab olema koostatud enne ehitusprojekti esitamist või 
võib see olla projekti osa (tuleohutuse osa lisana)?

Soovime täpsustada Päästeameti ootused, et tellida töö, mis on nõuetekohane 
ja proportsionaalne tegeliku vajadusega.

Oleme tänulikud, kui saame Teie seisukoha ning võimalusel viited 
asjakohastele õigusaktidele või juhenditele.

Parimate soovidega,
Kristiina Kiviselg
Sitsi 5a KÜ juhatuse esimees